C 321/1

KOMISIJAS ATZINUMS

(2018. gada 7. septembris)

par plānu tam, kā apglabājami radioaktīvie atkritumi no 1. iekapsulēšanas iekārtas produktu glabātavas un no saistītās tiešās importēšanas iekārtas objektā Sellafield, kas atrodas Apvienotajā Karalistē

(Autentisks ir tikai teksts angļu valodā)

(2018/C 321/01)

Turpmāk sniegtais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, un saistības, kas izriet no tā un no sekundāriem tiesību aktiem (1).

Eiropas Komisija 2018. gada 10. aprīlī saskaņā ar Euratom līguma 37. pantu no Apvienotās Karalistes valdības saņēma vispārīgos datus par plānu tam, kā apglabājami radioaktīvie atkritumi (2) no 1. iekapsulēšanas iekārtas produktu glabātavas (Box Encapsulation Plant Product Store 1) un no saistītās tiešās importēšanas iekārtas (Direct Import Facility) objektā Sellafield.

Pamatojoties uz šiem datiem un apspriedusies ar ekspertu grupu, Komisija ir sagatavojusi šādu atzinumu:

1. Attālums starp objektu un robežu ar tuvāko dalībvalsti, šajā gadījumā Īriju, ir 180 km.

2. Normālos ekspluatācijas apstākļos gāzveida un šķidro radioaktīvo efluentu noplūdei nevajadzētu radīt būtisku risku citas dalībvalsts iedzīvotāju veselībai, ņemot vērā dozas limitus, kas noteikti Drošības pamatstandartu direktīvā (3).

3. Sekundārie cietie radioaktīvie atkritumi tiks pārvietoti uz objekta teritorijā esošām apstrādes un kondicionēšanas iekārtām. Kondicionētie zema radioaktivitātes līmeņa atkritumi tiks nosūtīti uz tuvumā esošo licencēto Drigg apglabāšanas kompleksu.

4. Ja pēc tāda veida un apmēra avārijas, kāda aplūkota vispārīgajos datos, notiktu neparedzēta radioaktīvo efluentu noplūde, radioaktīvā starojuma dozas, ko saņemtu citas dalībvalsts iedzīvotāji, būtiski neietekmētu to veselību, ņemot vērā standartlīmeņus, kas noteikti Drošības pamatstandartu direktīvā.

Līdz ar to Komisijas ieskatā tas, ka tiks īstenots plāns, kā apglabājami visu veidu radioaktīvie atkritumi, kas rodas no 1. iekapsulēšanas iekārtas produktu glabātavas un no saistītās tiešās importēšanas iekārtas objektā Sellafield, kas atrodas Apvienotajā Karalistē, ne normālos ekspluatācijas apstākļos, ne arī pēc tāda veida un apmēra avārijas, kāda aplūkota vispārīgajos datos, nevienā citā dalībvalstī neradītu tādu ūdens, zemes vai gaisa telpas radioaktīvo piesārņojumu, kas varētu būtiski ietekmēt iedzīvotāju veselību, ņemot vērā Drošības pamatstandartu direktīvā noteiktās normas.

Briselē, 2018. gada 7. septembrī Komisijas vārdā – Komisijas loceklis Miguel ARIAS CAÑETE

(1) Piemēram, saskaņā ar Līgumu par Eiropas Savienības darbību sīkāk būtu jāvērtē vidiskie aspekti. Komisija orientējoši vērš uzmanību uz noteikumiem Direktīvā 2011/92/ES par dažu sabiedrisku un privātu projektu ietekmes uz vidi novērtējumu, kas grozīta ar Direktīvu 2014/52/ES; tāpat šeit minama Direktīva 2001/42/EK par noteiktu plānu un programmu ietekmes uz vidi novērtējumu, kā arī Direktīva 92/43/EEK par dabisko dzīvotņu, savvaļas faunas un floras aizsardzību un Direktīva 2000/60/EK, ar ko izveido sistēmu Kopienas rīcībai ūdens resursu politikas jomā.

(2) Radioaktīvo atkritumu apglabāšana Komisijas 2010. gada 11. oktobra Ieteikuma 2010/635/Euratom par Euratom līguma 37. panta piemērošanu (OV L 279, 23.10.2010., 36. lpp.) 1. punkta izpratnē.

(3) Padomes 2013. gada 5. decembra Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom (OV L 13, 17.1.2014., 1. lpp.).